text: Børn bygger med LEGO - mod LEGO
  29 juli 2014 kl. 13.33
  Greenpeace-aktivister og mere end 50 børn med forældre, deltager i dag i en protest mod LEGOs samarbejde med Shell. Det sker foran Shells hovedkvarter i London.
  Børnene vil med klodser fra LEGO bygge en isbjørn, en hvalros og en sneugle, der hver især skal blive omkring to meter høje. De tre dyr skal symbolisere et arktisk miljø og dyreliv, der, ifølge Greenpeace, er under pres fra klimaforandringer og olieefterforskning i Arktis.
  -Forældre og børn over hele kloden har et nært forhold til legetøjet og stoler på LEGO, så hvis de siger god for Shell, vil mange tro på dem. Men det skal de ikke. Shell er et af de mest aggressive selskaber i Arktis, hvor et olieudslip vil være katastrofalt for det skrøbelige miljø, siger Jon Burgwald, arktisansvarlig hos Greenpeace.
  På under en måned har mere end 650.000 personer skrevet under på, at LEGO skal stoppe samarbejdet med Shell.
  